b'\n_START_ARTICLE_\n\xc5\xaalos akis\n_START_PARAGRAPH_\n\xc5\xaalos akis \xe2\x80\x93 verden\xc4\x97 (virduklis, versm\xc4\x97, \xc5\xa1altinis), esanti \xc5\xaalos up\xc4\x97s kairiojo kranto terasoje, Var\xc4\x97nos rajono Marcinkoni\xc5\xb3 seni\xc5\xabnijoje netoli Man\xc4\x8diagir\xc4\x97s. 2000 m. versm\xc4\x97 paskelbta hidrogeologiniu gamtos paminklu.\n_START_SECTION_\nApie \xc5\xa1altin\xc4\xaf\n_START_PARAGRAPH_\n\xc5\xa0altinis yra sufoziniame 4,4 m ilgio ir 3,4 m plo\xc4\x8dio duburyje. Vir\xc5\xa1 up\xc4\x97s lygio jis yra 4 m. Jo gylis 1,2 m. \xc5\xa0altinio debitas yra apie 140 m\xc2\xb3/d. Vanduo kyla i\xc5\xa1 gilumini\xc5\xb3 tarpmorerini\xc5\xb3 vandening\xc5\xb3 sluoksni\xc5\xb3 ir daro nema\xc5\xbe\xc4\x85 sp\xc5\xabd\xc4\xaf. Jame nuolat kunkuliuoja stipraus vandens srauto keliamas sm\xc4\x97lis - kaip sako vietiniai, \xe2\x80\x9e\xc5\xa1alcinis alma\xe2\x80\x9c.\n_START_SECTION_\n\xc5\xa0altinio vanduo\n_START_PARAGRAPH_\n\xc5\xa0altinio vanduo yra kalcio magnio hidrokarbonatinis. Apie j\xc4\xaf sako, kad skaidrus kaip a\xc5\xa1ara. Jame yra apie 120 mg/l i\xc5\xa1tirpusi\xc5\xb3 mineralini\xc5\xb3 med\xc5\xbeiag\xc5\xb3. Vanduo g\xc4\x97las, mink\xc5\xa1tas, bekvapis, ta\xc4\x8diau turi silpn\xc4\x85 gele\xc5\xbeies prieskon\xc4\xaf. Jame 1,3 karto daugiau mangano ir dukart daugiau gele\xc5\xbeies, palyginti su geriamo vandens standartu._NEWLINE_Vanduo i\xc5\xa1 \xc5\xa1altinio ma\xc5\xbeu 67 m ilgio upeliu kiek pavingiuoja lygia greta su  \xc5\xaalos upe, tada, pasuk\xc4\x99s \xc4\xaf vakarus, nu\xc4\x8diurlena \xc4\xaf up\xc4\x99. Vietiniai gyventojai \xc5\xa1altinio vanden\xc4\xaf vartoja g\xc4\x97rimui, mano, kad padeda nuo vis\xc5\xb3 lig\xc5\xb3 \xe2\x80\x93 ypa\xc4\x8d pasemtas k\xc4\x85 tik nusileidus saulei.'